KIRJALLINEN KYSYMYS E-2860/00

esittäjä(t): Antonios Trakatellis (PPE-DE) ja Ioannis Marínos (PPE-DE) komissiolle

(14. syyskuuta 2000)

Aihe: Kreikan valtion harjoittama manipulointi ja interventio Ateenan pörssissä julkisten varojen tuhlaaminen

Kreikan lehdistössä julkaistuista paljastuksista, joihin ei ole saatu vastausta, ja opposition vaikutusvaltaisten johtohahmojen viittauksista, joiden seurauksena Kreikan korkeimman oikeuden syyttäjä määräsi toteutettavaksi oikeudellisen tutkimuksen, ilmenee, että arvopaperikaupasta vastaava julkinen yritys (DEKA) ja eräät valtion valvomat luottolaitokset todennäköisesti puuttuivat ennen huhtikuun 9. päivänä pidettyjä vaaleja Ateenan pörssin toimintaan pyrkien vaikuttamaan vaalien tulokseen. Tarkemmin sanottuna kyseiset valtion laitokset ostivat perättäisinä päivinä valtionyritysten osakkeita tukeakseen niiden arvoa keinotekoisesti ennen vaaleja ja myivät osakkeet myöhemmin huonompaan hintaan aiheuttaen siten valtavaa vahinkoa sekä veronmaksajille että kyseisten yritysten osakekursseille.

1. Eikö tällaisia toimenpiteitä, ja erityisesti DEKAn osallistumista niihin tarkoituksenaan vaikuttaa Ateenan pörssi-indeksiin, ole pidettävä pörssin manipulointina, joka on arvopapereilla käytävää kauppaa koskevista eurooppalaisista menettelysäännöistä annetun komission suosituksen 77/534/ETY(1) hengen vastainen?

2. Onko kyseisessä tapauksessa vääristetty kilpailua ja puututtu pörssi-indeksiin vaikuttavien osakkeiden ja arvopaperien vapaaseen liikkuvuuteen, kun otetaan huomioon, että hallitus nimittää kyseisen yrityksen ja muiden laitosten hallintoneuvostot, joille hallitus antaa niiden sijoituspolitiikkaa koskevia määräyksiä?

3. Mihin toimiin komissio aikoo ryhtyä asian johdosta? Aikooko se sisällyttää vastaavien tapausten välttämisen valmisteltavana olevaan direktiiviehdotukseen markkinoiden manipuloinnista, joka rahoituspalveluja koskevan toimintaohjelman mukaan (väliraportti 1999) esitellään vuoden 2000 loppuun mennessä?

(1) EYVL L 212, 20.8.1977, s. 37.

Frederik Bolkesteinin komission puolesta antama vastaus

(24. lokakuuta 2000)

Pääoman ja arvopaperien yhteisten eurooppalaisten markkinoiden luomiseksi on annettu useita direktiivejä, joiden tarkoituksena on yhdenmukaistaa eri maiden kansallisen arvopaperilainsäädännön normit. Koko yhteisön tasolla ei kuitenkaan ole vielä sovittu markkinoiden manipuloinnin estävistä määräyksistä.

Sisäpiirikauppoja koskevien säännösten ja määräysten yhteensovittamisesta 13 päivänä marraskuuta 1989 annetussa neuvoston direktiivissä 89/592/ETY(1) rajoitutaan sisäpiiritietojen väärinkäytön estämiseen. Muut markkinoiden ja sijoittajien suojelua koskevat direktiivit ovat seuraavat: arvopaperien viralliselle pörssilistalle ottamista koskevien vaatimusten yhteensovittamisesta 5 päivänä maaliskuuta 1979 annettu neuvoston direktiivi 79/279/ETY(2), arvopaperien viralliselle pörssilistalle ottamisen yhteydessä julkistettavan listalleottoesitteen laatimista, tarkastusta ja levittämistä koskevien vaatimusten yhteensovittamisesta 17 päivänä maaliskuuta 1980 annettu neuvoston direktiivi 80/390/ETY(3) ja sijoituspalveluista arvopaperimarkkinoilla 10 päivänä toukokuuta 1993 annettu neuvoston direktiivi 93/22/ETY(4).

Näissä direktiiveissä ei anneta komissiolle toimivaltaa markkinoiden manipuloinnin osalta.

Siirrettäviä arvopapereita koskeviin tapahtumiin liittyvästä eurooppalaisesta menettelysäännöstä 25 päivänä heinäkuuta 1977 annetussa komission suosituksessa 77/534/ETY(5) rajoitutaan suosittelemaan jäsenvaltioille, että ne varmistaisivat eräiden laajalti tunnustettujen perusperiaatteiden noudattamisen. Suosituksen IV osan 13 kohdassa todetaan, että suositellessaan jäsenvaltioille eurooppalaista menettelysääntöä komissio on hyvin tietoinen siitä, että suositus ei sido jäsenvaltioita saavutettavien tulosten suhteen.

Komissio ei siten voi puuttua epäiltyyn markkinoiden manipulointiin. Kansalliset viranomaiset vastaavat täysin markkinoiden manipuloinnin havaitsemisesta, tutkimisesta ja rangaistuksista. Markkinoiden manipulointi on kielletty ja siitä on säädetty rangaistus useimpien jäsenvaltioiden kansallisessa lainsäädännössä. Kreikan lainsäädännön mukaan hintojen manipulointi on kielletty ja kansalliset viranomaiset voivat langettaa hallinnollisia ja rikosoikeudellisia seuraamuksia.

Rahoituspalveluiden toimintasuunnitelmassa todetaan, että komissio tekee vuoden 2000 loppuun mennessä ehdotuksen markkinoiden manipulointia koskevaksi direktiiviksi. Komissio laatii parhaillaan kyseistä ehdotusta. Direktiivin tavoitteena on varmistaa Euroopan rahoitusmarkkinoiden luotettavuus, luoda yhteiset normit ja vahvistaa sijoittajien luottamusta näihin markkinoihin. Komission ehdotukseen sisältyy yhteiset normit markkinoiden manipulointia vastaan ja niitä on tarkoitus soveltaa kaikkiin luonnollisiin ja oikeushenkilöihin sekä hallituksiin.

(1) EYVL L 334, 18.11.1989.

(2) EYVL L 66, 16.3.1979.

(3) EYVL L 100, 17.4.1980.

(4) EYVL L 141, 11.6.1993.

(5) EYVL L 212, 20.8.1977.